ΚΑΝΟΝΙΣΜΟΣ (ΕΚ) αριθ. 2099/1999 ΤΗΣ ΕΠΙΤΡΟΠΗΣ

της 1ης Οκτωβρίου 1999

για τη χορήγηση προκαθορισμένης ενίσχυσης στην ιδιωτική αποθεματοποίηση για σφάγια και μισά σφάγια αμνών στην Ιρλανδία, στην Φινλανδία και στο Ηνωμένο Βασίλειο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου, της 3ης Νοεμβρίου 1998, για την κοινή οργάνωση αγοράς στον τομέα του προβείου και αιγείου κρέατος(1), και ιδίως το άρθρο 12 παράγραφοι 1 και 4,

Εκτιμώντας:

(1) ότι ο κανονισμός (ΕΟΚ) αριθ. 3446/90 της Επιτροπής, της 27ης Νοεμβρίου 1990, περί λεπτομερών κανόνων για τη χορήγηση ενισχύσεων στην ιδιωτική αποθεματοποίηση προβείου και αιγείου κρέατος(2), όπως τροποποιήθηκε τελευταία από τον κανονισμό (ΕΚ) αριθ. 3533/93(3), θεσπίζει, ιδίως, λεπτομερείς κανόνες σύμφωνα με τους οποίους το ποσό της ενίσχυσης προκαθορίζεται με κατ'αποκοπή συντελεστή·

(2) ότι ο κανονισμός (ΕΟΚ) αριθ. 3447/90 της Επιτροπής, της 28ης Νοεμβρίου 1990, περί ειδικών όρων χορήγησης ενισχύσεων για ιδιωτική αποθεματοποίηση στον τομέα του προβείου και αιγείου κρέατος(4), όπως τροποποιήθηκε τελευταία από τον κανονισμό (ΕΚ) αριθ. 40/96(5), θεσπίζει, ιδίως, τις ελάχιστες ποσότητες ανά σύμβαση·

(3) ότι η εφαρμογή του άρθρου 12 παράγραφος 1 του κανονισμού (ΕΚ) αριθ. 2467/98 μπορεί να οδηγήσει σε απόφαση χορήγησης ενίσχυσης για την ιδιωτική αποθεματοποίηση· ότι το εν λόγω άρθρο προβλέπει την εφαρμογή αυτών των μέτρων βάσει της κατάστασης κάθε ζώνης διαμόρφωσης των τιμών· ότι, λαμβανομένης υπόψη της ιδιαιτέρως δυσχερούς κατάστασης της αγοράς στην Ιρλανδία, στη Φινλανδία και στο Ηνωμένο Βασίλειο, πληρούνται οι όροι που θεσπίζονται στο εν λόγω άρθρο· ότι, συνεπώς, κρίθηκε σκόπιμο να κινηθεί αυτή η διαδικασία·

(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβείου και αιγείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Δυνάμει των διατάξεων του κανονισμού (ΕΟΚ) αριθ. 3447/90, δύναται να υποβληθούν αιτήσεις μεταξύ 4ης Οκτωβρίου και 12ης Νοεμβρίου 1999 για τη χορήγηση ενίσχυσης στην ιδιωτική αποθεματοποίηση σφαγίων και μισών σφαγίων αμνών μέχρι ενός ορίου 250 τόνων στην Ιρλανδία, 100 τόνων στη Φινλανδία και 2350 τόνων στο Ηνωμένο Βασίλειο.

Οι αιτήσεις υποβάλλονται μετά από την ημέρα κατά την οποία η συνολική ποσότητα για την οποία ζητείται η ενίσχυση υπερβαίνει τις ποσότητες που αναφέρονται στο προηγούμενο εδάφιο δεν γίνονται αποδεκτές. Οι ποσότητες για τις οποίες κατατέθηκαν αιτήσεις κατά την ημέρα που σημειώνεται η υπέρβαση του γενικού ορίου μειώνονται αναλόγως.

2. Το ύψος της ενίσχυσης για την ελάχιστη περίοδο αποθεματοποίησης των τριών μηνών ανέρχεται σε 1400 ευρώ ανά τόνο. Η πραγματική περίοδος αποθεματοποίησης επιλέγεται από τον αποθεματοποιητή. Η περίοδος αυτή μπορεί να παραταθεί από τρεις μήνες τουλάχιστον μέχρι επτά μήνες κατ'ανώτατο όριο. Αν η περίοδος αποθεματοποίησης υπερβαίνει τους τρεις μήνες, η ενίσχυση αυξάνεται σε ημερήσια βάση κατά 1,45 ευρώ ανά τόνο ανά ημέρα.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 333 της 30.11.1990, σ. 39.

(3) ΕΕ L 321 της 23.12.1993, σ. 9.

(4) ΕΕ L 333 της 30.11.1990, σ. 46.

(5) ΕΕ L 10 της 13.1.1996, σ. 6.